**แผนจัดการเรียนรู้**

**(Lesson Plan)**

## **1. ชื่อหน่วยการเรียนรู้** **:** พญาแร้ง (Red-headed Vulture)

**2. ช่วงชั้นการเรียนรู้** **:** ประถมศึกษาตอนปลาย (ป.4 – ป.6)

**3. สถานที่/จุดการศึกษา :** สวนสัตว์อุบลราชธานี

**4. ระยะเวลาการเรียนรู้ :** 30 นาที

**5. กลุ่มสาระการเรียนรู้ :** คณิตศาสตร์

-มาตรฐาน ค. ๑.๑ เข้าใจความหลากหลายของการแสดงจำนวน ระบบ

 จำนวนการดำเนินการของจำนวน ผลที่เกิดขึ้นจากการดำเนินการสมบัติ

 ของการดำเนินการและนำไปใช้

- ตัวชี้วัดที่ 2 เขียนอัตราส่วนแสดงการเปรียบเทียบปริมาณ ๒ ปริมาณ

 จากข้อความหรือสถานการณ์ โดยที่ปริมาณแต่ละปริมาณเป็นจำนวนนับ

**6.ทักษะที่เกิดขึ้นกับผู้เรียน :** 1. การคำนวณ

2. การแก้ปัญหา

 3. คิด วิเคราะห์อย่างมีเหตุผล

**7. วัตถุประสงค์ :** 1. นักเรียนสามารถจำแนกชนิดพญาแร้งและการนับจำนวนสัตว์ได้

 2. นักเรียนมีความเข้าใจเกี่ยวกับรูปภาพและอธิบายความสัมพันธ์ได้

 3. มีทัศนะคติเกี่ยวกับสัตว์ป่าที่ดี

**8. เนื้อหา**

ข้อมูลสัตว์ชื่อภาษาไทย / **พญาแร้ง**ชื่อภาษาอังกฤษ / **Red-headed Vulture**ชื่อทางวิทยาศาสตร์ / ***Sarcogyps calvus***

สิ่งที่น่าสนใจ : พญาแร้งเป็นนกขนาดใหญ่ ขนาดลำตัวประมาณ 80 เซนติเมตร เมื่อโตเต็มที่หัว คอ และเท้ามีสีแดง ขนตามลำตัวสีดำ ขนที่หน้าอกและโคนขามีสีขาว ที่คอมีสีขาวขึ้นโดยรอบมองดูคล้ายสวมพวงมาลัย ตัวที่ยังไม่โตเต็มที่ ขนบริเวณหัวและอกมีสีขาว ปีกสีน้ำตาล ลักษณะภายนอกที่แตกต่างกันระหว่างเพศผู้และเพศเมีย คือ เพศผู้ม่านตาสีเหลือง ส่วนเพศเมียจะมีม่านตาสีดำไปจนถึงสีแดงหม่น

ถิ่นอาศัย : พบในทวีปเอเชียแถบประเทศอินเดีย จีน พม่า อินโดจีน ปัจจุบันประชากรพญาแร้งในธรรมชาติของไทยได้สูญพันธุ์ไปแล้ว และองค์การสวนสัตว์มีความพยายามที่จะนำประชากรพญาแร้งกลับสู่ป่าธรรมชาติอีกครั้งหนึ่ง

อาหาร : พญาแร้งชอบกินซากสัตว์เน่าตายตามพื้นดิน โดยร่อนบินหาเหยื่อกลางอากาศ เมื่อพบจึงบินลงมาจิกกิน

พฤติกรรม : ไม่ค่อยชอบอยู่รวมกันเป็นฝูงใหญ่ หากินอยู่ตามที่โล่งแจ้ง โดยบินร่อนเป็นวงกลมบนท้องฟ้าระดับสูง มีสายตาไว สามารถร่อนกลางอากาศอยู่นานนับชั่วโมง โดยไม่ต้องกระพือปีกเลย

สถานภาพปัจจุบัน : สิ่งมีชีวิตที่มีความเสี่ยงขั้นวิกฤติต่อการสูญพันธุ์

สถานะภาพทางการอนุรักษ์ : สัตว์ป่าคุ้มครอง

วัยเจริญพันธุ์ : พญาแร้งผสมพันธุ์ในช่วงเดือนธันวาคม-เมษายน ทำรังด้วยกิ่งไม้ขัดสานกันอย่างไม่เป็นระเบียบ แล้วใช้ใบไม้รองพื้น มักทำรังอยู่บนต้นไม้ใหญ่ใกล้หมู่บ้าน วางไข่ครั้งละ 1 ฟอง ทั้งตัวผู้และตัวเมียต่างช่วยกันฟักไข่ และใช้รังเดิมวางไข่ในปีถัดไปด้วย

ขนาดและน้ำหนัก : ขนาดลำตัวประมาณ 80 เซนติเมตร น้ำหนักประมาณ 3.5 – 6.3 กิโลกรัม

**9. กระบวนการเรียนรู้**

**Before ก่อนเข้าสู่ Google Meet (5 นาที)**

- ครูที่โรงเรียนแจ้งตารางการเรียนรู้ให้กับนักเรียนที่จะเข้าเรียน และคุณครูอธิบายเกี่ยวกับการเข้าเรียนรู้ให้กับผู้เรียนได้ทราบก่อนที่จะเข้ากิจกรรมการเรียนรู้กับฝ่ายการศึกษาสวนสัตว์อุบลราชธานี

**During ขั้นตอนการเรียนรู้ผ่าน Google Meet (20นาที)**

นำเข้าสู่บทเรียนโดยครูสวนสัตว์แนะนำตัวเองพร้อมบอกถึงวัตถุประสงค์ และขั้นตอนการเรียนการสอน

1. คุณครูสวนสัตว์ เตรียมความพร้อมในเรื่องของอุปกรณ์ที่ใช้ในการเรียน เช่นป้ายข้อมูลสัตว์ สมาร์ทโฟน/สื่ออื่นๆ

2. ครูสวนสัตว์นำผู้เรียนเข้าสู่เนื้อหาและเริ่มต้นกระบวนการเรียนรู้

3. การเปิดโอกาส ถาม - ตอบ และพูดคุยสนทนา

4. นักเรียนทำใบงานทดสอบความรู้

5. นักเรียนส่งใบงานให้ครูสวนสัตว์

**After หลังจากการเรียนผ่าน Google Meet (5 นาที)**

1. ครูสวนสัตว์สรุปพร้อมกับตรวจสอบใบงานและเฉลยคำตอบให้ผู้เรียนทราบ

**10. กิจกรรมเสริม**

1. นักเรียนเกิดความคิดที่สร้างสรรค์ด้านการอนุรักษ์สัตว์ป่าที่หลากหลายวิธีมากขึ้น

**11. สื่อ/อุปกรณ์** ป้ายข้อมูลสัตว์ สมาร์ทโฟน หรือสื่ออื่นๆ

**12. การประเมินผล** ประเมินจากแบบทดสอบความรู้

**13. วันที่จัดทำหน่วยการเรียนรู้**  1 มีนาคม 2567

**14. ผู้จัดทำ**  นายนรบดี คำใบ/ นางสาวจิวภัทร พลธรรม

**ใบกิจกรรมทดสอบความรู้**

ระดับชั้นประถมศึกษาตอนปลาย (ป.4-6)

เรื่อง พญาแร้ง (Red-headed Vulture)

ชื่อ.................................................สกุล........................................ชั้น........................โรงเรียน...............................................

คำชี้แจง ให้นักเรียนคำนวณน้ำหนักพญาแร้งให้ถูกต้อง คะแนนเต็ม 5 คะแนน

****

พญาแร้ง 1 ตัว มีน้ำหนัก ประมาณ 5.5 กิโลกรัม

1. ถ้ามีพญาแร้ง 2 ตัว จะมีน้ำหนักรวมกันทั้งหมดกี่กิโลกรัม.................................................................
2. ถ้ามีพญาแร้ง 3 ตัวจะมีน้ำหนักรวมกันทั้งหมดกี่กิโลกรัม..................................................................
3. พญาแร้ง 4 ตัว – พญาแร้ง 1 ตัว จะมีน้ำหนักทั้งหมดกี่กิโลกรัม.......................................................
4. พญาแร้งมีขนาดลำตัวกี่เซนติเมตร......................................................................................................
5. พญาแร้งกินอะไรเป็นอาหาร...............................................................................................................

......................

**คะแนน**